Louis-hulle kry toe hul pot goudLouis Oosthuizen. (AP Photo/John Minchillo) Die vier SA gholfsterre in die LIV-reeks se pot goud aan die einde van die reënboog het Sondag ’n allemintige $4 miljoen (sowat R72 miljoen) bevat. Spankaptein Louis Oosthuizen en sy Stinger-troepe, Charl Schwartzel, Branden Grace en Hennie du Plessis, is dus elk $1 miljoen (sowat R18 miljoen) ryker nadat hulle vierde geëindig het in die LIV-spantoernooi op die strawwe Blue Monster-baan op oudpres. Donald Trump se Doral-vakansieoord. Dié spantoernooi in Miami was die laaste van die LIV-reeks se debuutseisoen waarin die Saoedi-Arabiese gefinansierde reeks na raming $1,2 miljard (sowat R21,6 miljard) bestee het om op sy voete te kom. Dustin Johnson het die meeste van die geld bymekaargemaak wat deur Greg Norman uitgegee is om glinster aan die LIV-reeks te verskaf. Dié Yank en sy drie landgenote, Pat Perez, Patrick Reed en Talor Gooch, het as die 4Aces-span meegeding en Sondag naelskraap met ’n enkele hou die LIV-spankroon ingepalm en sodoende elk $4 miljoen (sowat R72 miljoen) verdien. Dit bring die totale prys- en bonusgeld wat Johnson vanjaar in die LIV-reeks verdien het, op meer as $35 miljoen (sowat R630 miljoen) te staan, nadat hy ook as die individuele kampioen gekroon is. Die Punch-span van Cameron Smith, Mark Leishman, Matt Jones en Wade Ormsby het Sondag elk $2 miljoen (sowat R36 miljoen) vir hul tweede plek ontvang, met Brooks Koepka, Chase Koepka, Peter Uihlein en Jason Kokrak van die Smash-span wat elk $1,5 miljoen (sowat R27 miljoen) ryker is na hul derde plek. Die Smash- en Stinger-span was nie Sondag in die wedloop om glorie nie en het op onderskeidelik 292 en 298 houe baie ver agter die 4Aces (281) en Punch (282) geëindig. Die kampioenspan het almal goeie gholf opgedis en Johnson, Perez en Reed het al drie 70 houe gespeel met Gooch wat ŉ 71 gespeel het. Vir die Aussies het Smith ’n uitmuntende telling van 65 aangeteken, maar Jones (70), Ormsby (73) en Leishman (74) se vertonings het die Punch-span gekelder in hul strewe na goud. Die vier SA sterre het gister van meet af gesukkel en hoewel Oosthuizen (71) en Schwartzel (71) uiteindelik heel skaflik vertoon het, het Du Plessis (76) en Grace (80) tot aan die einde geswoeg. Du Plessis (sowat R82 miljoen), Oosthuizen (sowat R97 miljoen), Schwartzel (sowat R146 miljoen) en Grace (sowat R298 miljoen) het egter vanjaar miljoene der miljoene op die gholfbaan verdien en sal breed glimlag ten spyte van Sondag se flou vertoning. Smit smaak oorwinning in Mosselbaai Die Pinnacle Point-landgoed in Mosselbaai. (Foto: Maroela Media) Combrinck Smit het die Vodacom Origins of Golf-titel Sondag syne gemaak deur Jake Redman op Pinnacle Point in Mosselbaai in ’n uitspeelstryd na die kroon te steek. Smit (72 houe) en Redman (68) het op ’n winderige dag op ’n totaal van 280 houe (agt houe minder as syfer) gelyk bo-aan die voorlopersbord klaargemaak, waarna Smit sy staal gewys en op die tweede uitspeelputjie geseëvier het danksy ’n goeie syfer vyf op die baan se moeilike agttiende putjie nadat Redman sy bofhou in die strafsone links van die skoonveld geslaan het. Oliver Bekker (68) en Malcolm Mitchell (73) het op 282 die derde plek gedeel, met Albert Venter (75 vir 284) in die vyfde posisie. Els se rekord staan vas In Vilamoura is die Engelsman Jordan Smith as die Portugese Meesters-kampioen gekroon. Hy het Sondag se vierde en laaste ronde in ’n uitmuntende 63 houe – agt houe minder as baansyfer – voltooi om Gavin Green (64) van Maleisië op ’n totaal van 254 (-30) met drie houe te troef. Smith se wentotaal van 30 houe minder as syfer sal egter nie erken word as ’n nuwe rekord op die Europese reeks nie, aangesien die spelers hul balletjies op die skoonveld kon plaas. Die rekord pryk dus steeds agter die naam van die Suid-Afrikaner Ernie Els, wat in 2003 die Johnnie Walker Classic in Perth op ’n totaal van -29 gewen het. Dit is Smith se tweede oorwinning op die Europese reeks nadat hy in 2017 baas was in Porsche se Europese Ope in Hamburg. Hy het Saterdag met ’n skitterende 62 die grondslag vir sy sege gelê en nie weer teruggekyk nie. Richard Sterne (66 vir -13), Daniel van Tonder (66 vir -12) en Wilco Nienaber (67 vir -11) het die beste van die Suid-Afrikaners vertoon. SA’ners sukkel in PGA In die Amerikaanse PGA-reeks se Bermuda-kampioenskap op die Port Royal-baan het Seamus Power (70 vir 265) die Belg Thomas Detry (67 vir 266) met ’n enkele hou getroef. Patrick Rodgers (65), Ben Griffin (72) en Chun-An Yu (70) het op 267 (-17) gesamentlik derde geëindig.